b'\n_START_ARTICLE_\nJuraj Augustin\n_START_PARAGRAPH_\nJuraj Augustin (Zagreb, 1833. - Zagreb, 4. sije\xc4\x8dnja 1917.), hrvatski arhitekt._NEWLINE_Juraj pl. Augustin rodio se 1833. godine u Zagrebu. \xc5\xa0kolovao se na Tehni\xc4\x8dkoj \xc5\xa1koli u Be\xc4\x8du. Istakao se u javnoj tehni\xc4\x8dkoj slu\xc5\xbebi u Hrvatskoj i Slavoniji. Od 1854. \xe2\x80\x93 1857. djeluje u Zemaljskom gra\xc4\x91evnom ravnateljstvu u Zagrebu; od 1857.- 1865. kod gradnje austrijskih i isto\xc4\x8dne \xc5\xbeeljeznice; 1865. - 1867. \xc5\xbeupanijski je in\xc5\xbeenjer u Kri\xc5\xbeevcima; 1867.- 1876. gra\xc4\x91evni je savjetnik kod ugarskog ministarstva za komunikacije, gdje je vodio vrhovni nadzor nad gradnjom \xc5\xbeeljezni\xc4\x8dke pruge od Karlovca do Rijeke. Od 1876. do smrti predstojnik je Gra\xc4\x91evnog ureda Hrvatsko slavonske dalmatinske zemaljske vlade u Zagrebu._NEWLINE_Godine 1877. pristupio je prvoj reformi javne tehni\xc4\x8dke slu\xc5\xbebe u Hrvatskoj, kojoj je osigurao ravnopravni polo\xc5\xbeaj u zemaljskoj upravi. Godine 1894. provodi reformu tehni\xc4\x8dkih slu\xc5\xbebi, digav\xc5\xa1i ugled in\xc5\xbeenjera uvo\xc4\x91enjem slu\xc5\xbebenog naslova \xe2\x80\x9eovla\xc5\xa1tenog civilnog in\xc5\xbeinira\xe2\x80\x9c. Pod njegovom upravom izvedene su u Hrvatskoj brojne: ceste, mostovi, regulacije rijeka, ure\xc4\x91enja obala i vodovodi. U Zagrebu, izra\xc4\x91ena je prva regulatorna osnova za grad Zagreb, i \xc4\x8ditav niz javnih gra\xc4\x91evina._NEWLINE_Na poziv vlade kraljevine Srbije izradio je 1879. generalni projekt za izgradnju \xc5\xbeeljezni\xc4\x8dke mre\xc5\xbee u Srbiji. Bio je prvi predsjednik Hrvatskog dru\xc5\xa1tva in\xc5\xbeinjira i arhitekta. Umirovljen je 1909. kao dvorski savjetnik.'